**\*Рецитовање као уметност\***

Рецитовање је уметничко казивање књижевног текста – било напамет, било уз гледање текста. Рецитовању се не сме прилазити олако и површно, јер такав приступ најчешће не доводи до љубави према поезији и њеном казивању. Уколико дете форсирамо да учи песмице напамет, а притом му не објаснимо шта уметничко говорење поезије подразумева, не можемо очекивати да то исто дете заволи читање и учење поезије. Љубав према поезији развија се кроз креативно читање. Рецитовање јесте уметност. Сврстава се у прелазну групу уметности – између просторних (ликовних уметности) и временских уметности (музика, књижевност), заједно са певањем, глумом, свирањем, игром и говорништвом.

**\*Критеријуми за оцењивање рецитаторског наступа\***

Како бисмо оценили ваш рецитаторски наступ, у оквиру задатка који је објављен на сајту Школе, посебно ћемо обратити пажњу на следеће елементе наступа:

* избор песме
* дикцију
* природност казивања
* сугестивност говорења

Избор песме

Приликом избора песме коју ћете рецитовати, водите рачуна о сопственим укусима и способностима. Важно је да изаберете песму која вам се допада и за коју сматрате да одговара вашим склоностима и могућностима извођења.

Дикција – Основа рецитације

Дикција је начин говорења текста. Добра дикција подразумева беспрекорност изговора – правилност, разговетност, јасноћу, изванредну чујност, смисао за нијансирање темпа итд. Вежбање дикције јесте редовна, стална активност рецитатора, која подразумева вежбање:

1. **артикулације гласова** – правилан изговор гласова српског језика: не скраћивати самогласнике приликом њиховог изговора; пазити да приликом изговора не дође до замене ћ и ч, ђ и џ итд.
2. **акценат** – нарочито истицање висине или јачине слогова у реченици, речи у реченицама и реченица у тексту. Поштовати основна правила четвороакценатског система:
   * 1. КРАТКОСИЛАЗНИ АКЦЕНАТ  (ȁ): брȁт, пȅсма, јȁбука;
     2. КРАТКОУЗЛАЗНИ АКЦЕНАТ (à): жèна, сèстра, вòда, лѝвада;
     3. ДУГОСИЛАЗНИ АКЦЕНАТ (ȃ): мȃјка, нȏћ, снȇг, здрȃвље;
     4. ДУГОУЗЛАЗНИ АКЦЕНАТ (á): дéте, врáта, глáва.

Краткосилазни акценат изговара се оштро и кратко. Тон опада.

Краткоузлазни акценат изговара се кратко, али благо. Тон је узлазан, јачина расте од половине трајања.

Дугосилазни акценат – у почетку тон расте, а затим опадају и тон и јачина.

Разлика између дугоузлазог и краткоузлазног акцента постоји само у трајању. Тон и код дугоузлазног расте, а јачина почиње да опада од половине.

Дужина се изговара равним тоном, попут удвојеног вокала: певајуући.

1. **ритам** – Песнички ритам зависи од дужине речи у песми, од начина смењивања наглашених и ненаглашених слогова, а од свега тога зависи версификација и врста стиха. Версификацијом ћемо се тек бавити на вежбама из Културе говора.
2. **темпо** – или брзина казивања зависи од дужине речи и стихова у песми, али и од садржаја песме. Тако нпр. кратке песмице за децу најчешће имају брз темпо. Ипак, никада не треба претеривати са брзином, нити превише брзо казивати, нити превише успорено (монотоност казивања).
3. **паузе** – уколико је темпо убрзан, онда је пауза мање и краће су; уколико је темпо спор – више је пауза и дуже трају. Постоје логичка пауза (која долази након заокружене мисли) и психолошка пауза (којом се истиче емоционалност песме).
4. **дисање** – паузе помажу у постизању сугестивности казивања, али омогућавају и правилно дисање током рецитовања.
5. **интонација** – то је варирање основног тона у казивању. Рецитовање увек треба почети основним тоном – неутралним и смиреним. Надаље ће се интонација мењати у складу са значењем, односно мисаоно-емотивним садржајем песме. Варирањем основног тона у казивању рецитатор исказује и лични став, мисаони и емотивни, према садржају песме: нежност, радост, пркос итд.
6. **гласност** – степен озвучавања говорног сигнала
7. **интензитет** – јачина гласа, условљен је емоцијама говорника

Природност казивања

Када казујете стихове, нема потребе за уношењем елемента глуме, односно нема потребе за претераном гестикулацијом. Казивање тако може деловати извештачено. Уколико уносите гест и мимику у ваш наступ, они морају бити спонтана реакција на оно што говорите, а не увежбано и научено понашање.

Када правите паузе, оне не морају бити увек после сваког стиха; логичке паузе можете да одредите сами. Цезура или пауза, најчешће се налази на половини стиха, те дели стих на два дела и треба је истакнути приликом рецитовања.

Речи које се римују у стиховима није нужно додатно наглашавати.

Рефрене, уколико их песма поседује, треба изговарати увек на различите начине. Уколико их увек изговарамо исто, песма се претвара у досадно понављање.

Интонације и паузе у говору не подударају се увек са знацима интерпункције, стога их не треба слепо поштовати.

Сугестивност казивања

Да би ваше казивање песме било сугестивно потребно је да будете искрени и уверљиви. Да бисте деловали на публику, морате бити уверени у оно што говорите, у мисли које казујете, слике које стварате. Како ћете то постићи? Тако што ћете замислити, односно створити слику у глави на основу онога што се казује у песми, те атмосферу песме (осећања песме) повезати са моментима у вашем животу када сте се слично осећали.

**\*Однос према публици. Изглед и држање рецитатора\***

Успешност казивања зависи непосредно од деловања на публику. Никада не треба гледати негде увис или непосредно испред себе. Пошто ћете ви снимати ваш рецитаторски наступ, можете гледати у камеру. На самом почетку, добро је направити паузу, како би се постигла сугестивност казивања. Морате бити добро концентрисани како вам ништа не би одвлачило пажњу. Потрудите се да не читате текст.

Станите у положају у којем се најбоље осећате. Не треба да правите нагле покрете нити да се нападно крећете по простору. Избегавајте да стојите као војници, укочено и потпуно мирно, јер се нећете осећати угодно. И упамтите – прави говорници никада не седе док говоре!



Примери (линкови):

<https://www.youtube.com/watch?v=6Y5Co0O62XU>

<https://www.youtube.com/watch?v=AK4hvmrjA00>

<https://www.youtube.com/watch?v=bHYdYcOjoHE>

<https://www.youtube.com/watch?v=lW_FtY36ip4>